Flagstone Sauvignon Blanc bekroon as SA se beste jongwyn - Planet Wine
Flagstone Sauvignon Blanc bekroon as SA se beste jongwyn
N. Ander on August 26, 2019 under News/Nuus
ŉ Ongehoute Sauvignon Blanc van Flagstone buite Somerset-Wes het die gesogte Generaal Smuts-trofee los geslaan as algehele SA Kampioen Jongwyn vir 2019 nadat dit ook bekroon is as die beste inskrywing in die Sauvignon Blanc-kategorie op vanjaar se SA Jongwynskou.
Hierdie jaarlikse skou vir wyne van die spesifieke oesjaar het vanjaar 115 sauvignon blanc-inskrywings gelok uit die altesaam 1 455 wyne wat beoordeel is. Dit was die vyfde keer in die kompetisie se 187-jarige bestaan – die oudste van sy soort ter wêreld – dat ŉ sauvignon blanc die louere inoes as 68ste wenner van die Generaal Smuts-trofee.
Die kompetisie se altesaam 19 SA kampioenwyntrofeë, insluitend die Pietman Hugo-trofee vir die meeste punte met vyf inskrywings, is soos gebruiklik by ŉ glansdinee oorhandig. Altesaam 49 wyne het klaswenner-status behaal en 99 het goue medaljes ontvang.
Die wenner van die Pietman Hugo-trofee was Badsberg Wynkelder van die Breedekloof wat as produsentekelder sy veelsydigheid getoon het uit inskrywings van ŉ wyne spektrum oorsprongsgebiede en keldertipes.
Die totale getal inskrywings van 1 455 was effe minder as verlede jaar en reflekteer die relatief kleiner oes weens uitdagende droë en warm weerstoestande. Die resultaat was ongelyke rypwording, minder en oneweredige trosse en klein korrels by sommige kultivars. Hierdie omstandighede is egter, volgens die beoordelaars, puik deur die wyndruifprodusente en wynmakers hanteer.
Aan rooiwynkant het die 125 rooi versnitte goeie potensiaal getoon. “Ondanks die uitdagings toon hulle diep kleure en konsentrasie, met suiwerheid van vrug en gebalanseerde sure en tannien, dog sonder aggressiwiteit,” aldus Samantha de Morney-Hughes, sameroeper van een van die rooiversnit-panele.
Nog ŉ ster van die skou, met twee nasionale wenners, was Benguela Cove van Walker-baai met die SA kampioene Cabernet Sauvignon (gehout) en Merlot (gehout).
Die res van SA Kampioenwyne is:
Ander Wit Kultivar – Botha Kelder, Nouvelle
Ander Rooi Kultivar – Diemersdal Landgoed, Petit Verdot (gehout)
Ander Wit Kultivar – OWK Keimoes, Colombar (hout)
Ander Rooi Kultivar – KWV, Cabernet Franc (gehout)